# **דף מידע למועמד- גוונים IAC**

**"*תלמוד גדול שמביא לידי מעשה"***

(תלמוד בבלי, קידושין מ)

תכנית "גוונים IAC" הינה תכנית מנהיגות יוקרתית של ארגון ה- .(Israeli American Council) IAC

מטרת התכנית היא להכשיר מנהיגות ערכית, ארגונית וחברתית- קהילתית בקרב החברה הישראלית בארה"ב, באמצעות פיתוח מקומי של מובילים חברתיים, ורשת ארצית. מטרת רשת הבוגרים היא לטפח שיתופי פעולה בין בוגרים מסניפים שונים ושיתוף ברעיונות ומיזמים שונים.

התכנית מבקשת להעביר את המשתתפים תהליך עמוק ומשמעותי של לימוד שמביא לידי מעשה.

רציונל התכנית מבוסס על ההבנה כי הישראלים החיים בארצות הברית חולקים זהות מורכבת ומיוחדת, שחשוב לנו לטפח ולפתח אותה, מתוך דאגה לעתיד ולקיחת אחריות. אנחנו מבינים כי הדרך לעשות זאת היא ביצירת קהילה בעלת משמעות ומטרות משותפות, שמקיימת מערכת יחסים של מחויבות, שותפות ואמון הדדי בין חבריה.

מכאן אנו מתחילים תהליך של למידה ועיבוד אישי וקבוצתי, שמוביל לגיבוש דעה ("אני מאמין") ,למעשה והשפעה. התכלית היא השתלבות בהובלה בתחומי עשייה בקהילה.

התהליך הוא מאתגר, ובא לידי ביטוי בשלושה מישורים- אינטלקטואלי, רגשי ומשימתי.

המישורים השונים שזורים זה בזה כבר מתחילת התהליך. לצד למידה של טקסטים מארון הספרים היהודי וקריאה של ספרות מודרנית, המשתתפים עוברים תהליך רגשי של הבנה טובה יותר של המורשת שלנו כישראלים ויהודים אשר חיים מחוץ לישראל. בתהליך עולות שאלות, תהיות, אתגרים ודילמות אשר אנו כישראלים וכהורים לדור שני מתמודדים עימם. בנוסף ללימודי הזהות, יהדות וישראליות התוכנית כוללת הכרות ומפגש עם אישים מובילים בקהילה היהודית אמריקאית. סיום התוכנית מוקדש לפרק של לימוד תאורטי של תחום בינוי הקהילה והתגבשות בקבוצות שיובילו פרוייקט לפי צרכי הקהילה המקומית.

**יעדי התוכנית:**

**לימוד:** יצירת סביבה לימודית העוסקת בזהות, שייכות וקהילתיות, בסביבה פתוחה ופלורליסטית.

**יהדות:** העמקת ידע וחיזוק חשיבותה של זהות יהודית תרבותית בקרב ישראלים מחוץ לישראל.

**קהילה:** העמקת חשיבותה של הקהילה בכדי לקיים את זהותינו הישראלית-יהודית - אמריקאית למען הדור הבא, וחידוד המשמעות המעשית של תובנה זו.

**קהילה יהודית אמריקאית:** העמקת ההיכרות עם הקהילה היהודית האמריקאית באופן שיהיה תשתית לחיבור בינה לבין הקהילה הישראלית.

**תנאים להשתתפות בתוכנית:**

1. יכולת מנהיגותית גבוהה ומעורבות מוכחת בקהילה.

2. נכונות להוביל (בצוות) פרויקט משמעותי ומחייב לאורך זמן.

3. פתיחות ונכונות לשיח משמעותי בנושאי זהות, שייכות וקהילה

4. השקפת עולם פלורליסטית, סובלנית ופתוחה, המקבלת ומכבדת גוונים שונים ותפישות שונות

בנושאים המשמעותיים העומדים ביסודה של התוכנית.

5. מגורים עם משפחה בארה"ב לפחות שנה וכוונה לשהות בה לפחות בשנתיים הבאות.

6. התחייבות לנוכחות פעילה ותורמת בכל מפגשי התוכנית.

7. תשלום דמי השתתפות (250$).

**מסגרת התוכנית:**

10 מפגשים בני 3 שעות אחת לשבועיים (בשעות הערב), ועוד שני ימים ארוכים בני 6 שעות כל אחד (סה"כ 42 שעות) המסגרת נתונה לשינוי.

המפגשים יהיו בהובלת מנחה מקצועי קבוע ומנהל האיזור של ה-IAC. התכנית כוללת מרצי חוץ, הרצאות וידאו, ולימוד טקסטים.  
  
תאריכי המפגשים לקבוצת דיסי (עפ"י תאריכים אמריקאיים month\day\year) – המפגשים ייערכו ביום ג' במרכז IAC ב- Bender JCC of Greater Washington, Rockville, MD (למעט שני ימי עיון בימי א'):

* 10/24/2017 יום ג' – גוונים 1 - **מרכיבי הזהות** ומורכבותם ומפגש עומק עם מרכיב הזהות היהודית  
  6:30-9:30 בערב
* 11\04-06\2017 [כנס IAC](iackenes.org)שבתוכו טראק גוונים ביום שבת ה11\04
* 11\21\2017 יום ג' – גוונים 2 - יהדות- שאלות מרכזיות ביהדות בת זמננו וכלים למימוש זהותנו היהודית כישראלים-אמריקאים.
* 12\05\2017 גוונים 3 – ישראליות: מה המשמעות של להיות ישראלי? ישראליות ויהדות, ישראליות בארה"ב
* 12\19\2017 גוונים 4 מתלמוד למעשה: מפגש עיון על בניית קהילה
* 01\07\2018 **יום א'**  - גוונים 5 יום עיון וסיור - יהדות ארה"ב- מפגש עם זרמים, ארגונים ומוסדות
* 01\16\2018 גוונים 6 המשך מבוא ליהדות ארה"ב
* 01/30/2018 – גוונים 7 – אני מאמין: גיבוש עמדה אישית
* 02\13\2018 – גוונים 8 – מנהיגות וקהילה
* 02\27\2018 – גוונים 9 – פרוייקטים בוני קהילה
* 03\13\2018 – גוונים 10 – סיכום וסיום
* 03\20\2018 – מפגש חלופי במידה ויתבטל מפגש (מז"א וכו)

**דרישות התכנית:**

* השתתפות מלאה בכל המפגשים, וביצוע המשימות המתבקשות.
* כתיבת מאמר ערכי "אני מאמין".
* הובלת ערב לימוד בנושא נבחר (משימה צוותית).
* יוזמה או הצטרפות לפרויקט קיים בקהילה במסגרת חבורת משימה.

# **תוכנית גונים – שאלות ותשובות למועמדים לתוכנית**

**מהן מטרות התוכנית?**

גוונים IAC היא תוכנית יחודית המיועדת לישראלים המתגוררים בצפון אמריקה ומתעניינים בשאלות של זהות ישראלית - יהודית, ערכים יהודיים, תרבות ישראלית וחיבור בין הקהילה הישראלית והקהילה היהודית באזור. מטרת התוכנית היא להעמיק את הזהות היהודית של המשתתפים ולסייע להם להבין את המשמעות המעשית של החיים כישראלים מחוץ למדינת ישראל תוך לקיחת אחריות על יצירת התנאים שיאפשרו שימור והעמקת הזהות והשייכות.

* **לימוד**: ליצור סביבה לימודית העוסקת בזהות, שייכות ובבנייה קהילתית, בסביבה פתוחה ופלורליסטית
* **יהדות וישראליות:** להעמיק, לחזק ולהבהיר את משמעותם של מרכיבי הזהות אצל ישראלים מחוץ לישראל.
* **קהילה**: להעמיק את התובנה לגבי חשיבותה של קהילה ושייכות אליה בכדי לקיים את זהותינו הישראלית – יהודית ולמען הדור השני ולחדד את המשמעות המעשית של לחיות כישראלי וכיהודי מחוץ למדינת ישראל .
* **קהילה יהודית אמריקאית**: להעמיק את ההכרות עם הקהילה היהודית בכל האזורים ולהגביר את העניין בחיבור בין הקהילות.
* **עשיה:** לייצר, לבסס ולהרחיב בקרב משתתפים ובוגרים השתלבות בתפקידים שונים בקהילה המקדמים את רעיונות התוכנית או/ו ביוזמות לפרוייקטים קהילתיים.

**מה סוג הנושאים בהם תעסוק התוכנית?**

התוכנית מזמנת עיסוק בשאלות של זהות וחיבור לעם ולקהילה, אחריות קהילתית ומנהיגות, דרך הנושאים הבאים: הגדרת זהות, אידבידואליזם ושייכות, מרכיב היהדות והישראליות בזהות, יהדות ארה״ב ומערך היחסים בינה ובין ישראל וישראלים בארה״ב, קהילה ומנהיגות קהילתית, אתגרי העם היהודי במאה ה 21, יזמות וחדשנות בשאלות של זהות ושייכות, אתגרים בזהות היהודית-ישראלית –אמריקאית בראיה רב דורית.

**מי המנחים של התוכנית?**

לתוכנית מנחה בעל/ת נסיון רחב בהנחיה הקשורה בשאלות של זהות, שייכות וקהילה. לצד המנחה יקחו חלק בהרצאות והנחיה אנשי אקדמיה, אנשי הגות ופעילים חברתיים וקהילתיים מקומיים, אשר יחלקו עם הקבוצה את נסיונם המקצועי והאישי.

**מה משך התוכנית, היכן תתקיים ומה מהלך המפגשים?**

התוכנית כוללת 10 מפגשים, ויום עיון מרוכז בסוף השבוע. המפגשים יתקיימו במהלך חמישה חודשים. כל מפגש ימשך כשלוש שעות בשעות הערב . המפגשים יתקיימו באיזור XXX.

**מה נדרש מהמשתתפים בתוכנית?**

משתתפי התוכנית נדרשים להשתתף בכל המפגשים. זמן ומחשבה רבה מושקעים בבניית רצף התוכנית ובתכניה. לנוכחות והשתתפות קבועה של משתתפי התוכנית ישנה השפעה משמעותית על הצלחת התוכנית ברמה הקבוצתית והאישית. כהכנה למפגשים מסויימים, יתבקשו המשתתפים לקרוא טקסט הקשור לנושא בו יעסוק.

המשתתפים (כיחידים או כקבוצה) יקחו חלק ביוזמה, ניהול או מעורבות בפרוייקטים קהילתיים על פי בחירתם.

**מי האנשים שישתתפו בתוכנית?**

המשתתפים בתוכנית הינם ישראלים המתגוררים באזור במהלך השנים האחרונות, מעורבים ברמה כזו או אחרת בקהילה ומגלים עניין בעיסוק בשאלות של זהות יהודית וישראלית, כמו גם במעורבות קהילתית ובקיום דיון מקדם ומבהיר הקושר אותנו למקום בו אנו חיים.

בכל מחזור 15-20 משתתפים. מאחר וישנם רבים אשר מגלים עניין בתוכנית, לא כולם יוכלו לקחת חלק בכל שנה. שיקולים בבניית הקבוצה הינם בין השאר, יחס מספרי בין גברים ונשים, הטרוגניות הקבוצה (גיל, רקע, תחומי עניין, מעורבות קהילתית וכו'), וכן מחוייבות המשתתפים לדרישות התוכנית. המועמדים לתוכנית ימלאו שאלון אישי, וירואיינו לתוכנית.

**האם קיימות תוכניות המשך לבוגרי גוונים?**

בוגרי גוונים הופכים להיות חלק מקהילת גוונים בצפון אמריקה. תוכניות מיוחדות לפעילות קבוצה זו מפותחות בימים אלה. חלק גדול מפעילות ההמשך יגזר מהעניין המשותף ומהמוטיבציה של הבוגרים עם סיוע והכוונה של ה – IAC. בוגרי גוונים צפון אמריקה יפגשו עם משתתפי תוכנית גוונים ברחבי אמריקה ועם קבוצות גוונים ישראל המגיעים לאזור. כמו כן יפותחו תוכניות משותפות לישראלים וליהודים אמריקאיים בכדי לחזק את הגישור והחיבור הבין קהילתי סביב אתגרים משותפים.

**האם נדרש ידע מוקדם בתחומי התוכן השונים?**

לא נדרש כל ידע מוקדם. נדרשת פתיחות ורצון ללמוד ולהכיר, וכן לשתף אחרים בידע אישי ובעמדות בנושאים השונים שיעלו במפגשים.

**האם בתוכנית ישנו חיבור לקהילה היהודית באזור?**

אחת ממטרות התוכנית היא ללמוד על הקהילה היהודית באזור ולהגדיר את הממשקים והחיבורים הקיימים והאפשריים בין הקהילה הישראלית ליהודית. אנו מקווים כי דרך הכרות משמעותית יותר עם הקהילה היהודית, כל אחד מהמשתתפים יוכל למצוא את הדרך המתאימה לו להתחבר לקהילה ולפעול למען חיבור נרחב יותר ברמה הקהילתית.

**כיצד החלה תוכנית גוונים?**

התכנית נולדה בעקבות הצלחתה של תוכנית "גוונים ישראל", הפועלת בישראל מאז שנת 2000. "גוונים", מיוזמתה של העמותה הישראלית של הפדרציה היהודית של סן פרנסיסקו, משלבת לימוד ועשייה בתחום של זהות יהודית רבת גוונים במדינת ישראל, ובוגריה, המייצגים את מגוון הקשת החברתית, הדתית והמקצועית, פיתחו לאורך השנים עשרות פרויקטים בהם נוטלים חלק פעיל, מדי שנה, אלפי אנשים בכל רחבי הארץ.

תוכנית גוונים בארה"ב החלה במפרץ סן פרנסיסקו, גם כן כיוזמה של הפדרציה היהודית ועל בסיס אותם העקרונות. הפדרציה הפעילה את התכנית בשני המחזורים הראשונים, ולאחר מכן עברה התוכנית לאחריות המחלקה הישראלית בג'י.סי.סי בפאלו אלטו)( ICC@JCC) בשבע השנים האחרונות, התפתחה התוכנית לכדי

תוכנית מרכזית ומובילה בתחום הזהות והמנהיגות הישראלית בארה"ב. כיום ישנם כ -120 בוגרי גוונים המשולבים בעשיה מסוגים שונים בקהילה, ובנוסף מפותחות תוכניות לקהלי יעד שונים.

בשנה האחרונה ולאור הצלחת המודל של תוכנית גוונים כפי שהופעלה בפאלו אלטו, הוחלט ב ICC כי נכון להפעיל את התוכנית בקהילות נוספות בצפון אמריקה. לשם כך, ה – IAC לקח על עצמו לקדם את פיתוח המודל והתאמתו לקהילות נוספות ולהפעלה של תוכניות גוונים ביעדים נבחרים בצפון אמריקה. בנוסף יפעל ה - IAC לביסוס והעצמת קהילת בוגרי גוונים.